Diari Oficial de la Generalitat Valenciana


Sumari del DOGV 3749, del 15-05-2000 (2000/3270)

RESOLUCIÓ de 19 d'abril de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració institucional entre la Generalitat Valenciana, mitjançant la Conselleria de Benestar Social, i l'Ajuntament de Segorbe, per a la gestió tant en la modalitat residencial com en la de centre de dia de la Residència de la Tercera Edat de Segorbe.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3749

Data del DOGV
:   15-05-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/3270


Data del document
:   19-04-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * Segorbe
    * equipament social
    * cooperació administrativa
    * administració local
    * tercera edat

RESOLUCIÓ de 19 d'abril de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració institucional entre la Generalitat Valenciana, mitjançant la Conselleria de Benestar Social, i l'Ajuntament de Segorbe, per a la gestió tant en la modalitat residencial com en la de centre de dia de la Residència de la Tercera Edat de Segorbe. [2000/X3270]
  
Subscrit, després de la tramitació prèvia reglamentària, entre la Generalitat Valenciana, mitjançant la Conselleria de Benestar Social, i l'Ajuntament de Segorbe, el 25 de març de 2000, un Conveni de col·laboració institucional per a la gestió tant en la modalitat residencial com en la de centre de dia de la Residència de la Tercera Edat de Segorbe, i en compliment del que estableix l'article 15.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0275/2000, i que figura com a annex d'aquesta resolució.
  
València, 19 d'abril de 2000.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració institucional entre la Generalitat Valenciana, mitjançant la Conselleria de Benestar Social, i l'Ajuntament de Segorbe, per a la gestió, tant en la modalitat residencial com en la de centre de dia, de la Residència de la Tercera Edat de Segorbe.
  
València, 25 de març de 1999
  
Reunits
  
D'una banda, la consellera de Benestar Social, Marcela Miró Pérez, en virtut de les competències atribuïdes pel Reglament Orgànic i Funcional de la Conselleria de Benestar Social (Decret 37/1997, de 26 de febrer, DOGV núm. 2.942, d'1 de març de 1997), i degudament autoritzada per a la signatura d'aquest conveni en virtut de l'acord adoptat el dia 2 de març de 1999, pel Consell de la Generalitat Valenciana, tal com estableix l'article 54.bis de la Llei d'Hisenda Pública de la Generalitat Valenciana, l'article 21.f de la Llei de Govern Valencià, i l'article 2.2 del Decret 20/1993, de 8 de febrer, del Govern Valencià, pel qual es regula el registre de convenis i s'estableix el règim jurídic i pressupostari dels convenis que subscriga la Generalitat Valenciana (DOGV núm. 1.968, de 19 de febrer de 1993).
  
De l'altra, Rafael Calvo Calpe, alcalde-president de la ciutat de Segorbe, facultat en virtut de les competències que li atribueix la Llei 7/1985, de 2 d'abril, que regula les Bases de Règim Local, i pel ple de l'Ajuntament realitzat el dia 19 de gener de 1999, i assistit por José Mª Garzón Marijuan, secretari de la Corporació Municipal, actuant com a fedatari públic.
  
Reconeixent-se les parts capacitat legal per a obligar-se, compareixen i en la representació que respectivament exerceixen
  
Exposen
  
Que la Conselleria de Benestar Social de la Generalitat Valenciana posseeix un edifici destinat a Residència de Tercera Edat, situat al carrer de Gómez Máñez núm. 1 de Segorbe (Castelló), de titularitat de la Generalitat Valenciana i ocupat per l'Ajuntament de Segorbe després de la comanda de gestió per raons d'eficàcia formalitzada mitjançant conveni en l'exercici econòmic anterior, corresponent a 1998, a l'empara de l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Que la Conselleria de Benestar Social de la Generalitat Valenciana té entre els seus objectius prioritaris la protecció i l'ajuda dels sectors que requereixen una especial assistència i atenció. Per això, es tendeix a establir els mitjans idonis i necessaris que coadjuven a aconseguir una adequada integració social.
  
Un d'aquests sectors que requereixen una especial atenció és el que fa referència a la protecció integral de la tercera edat, obligació que correspon als poders públics en virtut d'allò que estableix l'article 50 de la Constitució espanyola, i per a la qual la Generalitat Valenciana posseeix la titularitat competencial perquè així ho estableix l'article 31.23 de l'Estatut d'Autonomia de la Comunitat Valenciana, Llei Orgànica 5/1982, de 2 d'agost.
  
Per tal d'aconseguir l'èxit dels objectius indicats, és convenient acudir a la col·laboració interadministrativa prevista en els articles 25 i 26 de la Llei 7/1985, de 2 d'abril, de Bases de Règim Local, i complir així el manament constitucional de coordinació en l'actuació.
  
L'Ajuntament de Segorbe, en aquest ànim de cooperació interadministrativa, i per l'interès que hi ha en l'entitat per la resolució dels problemes socials de la tercera edat a la zona, està disposada a assumir la gestió de la citada Residència de Tercera Edat de Segorbe, tant en la modalitat residencial com en la de centre de Dia, sense que aquesta comanda de gestió implique en cap cas cessió de titularitat de la competència ni dels elements substantius del seu exercici de la Generalitat Valenciana a l'Ajuntament de Segorbe, tal com indica l'esmentat article 15 de la Llei 30/1992.
  
Per tot això, les entitats que representen ambdós compareixents acorden, com a mitjà per a aconseguir les anteriors finalitats, la signatura d'aquest
  
Conveni
  
Primera
  
L'objecte d'aquest conveni és establir els termes de cooperació entre la Conselleria de Benestar Social i l'Ajuntament de Segorbe per a la comanda de gestió, tant en la modalitat residencial com en la de centre de Dia, de la Residència de Tercera Edat de Segorbe, situada al carrer de Gómez Máñez, núm. 1.
  
Segona
  
L'Ajuntament de Segorbe assumeix la gestió d'aquesta residència en els termes que s'especifiquen en aquest conveni i en el marc establit pel Decret 40/1990, de la Generalitat Valenciana, i en l'Ordre de 9 d'abril de 1990, de la Conselleria de Treball i Seguretat Social, sobre registre, autorització i acreditació, i se n'estableix la capacitat residencial en 74 places, i en un màxim de 15 per al Centre de Dia.
  
En relació amb això, i tal i com s'indica en l'annex V de la citada Ordre de 9 d'abril de 1990, la finalitat del centre és oferir un lloc de residència i de convivència a persones la problemàtica sociofamiliar de les quals dificulta la integració i la permanència a les seues cases, i també donar una assistència completa de caràcter tutelar en totes les activitats quotidianes, incloent-hi la bàsica sanitària i de rehabilitació de les capacitats de les persones assistides que, al capdavall, configure una atenció geriàtrica integral, tant si aquesta ha de ser en règim diürn com residencial d'acord amb les seues necessitats. Per a això, caldrà prestar a les persones usuàries aquests serveis:
  
De la residència:
  
Assistència integral,
  
Prestacions completes de caràcter residencial: allotjament i manutenció adequada a les persones residents, bugaderia,
  
Atenció d'infermeria i vigilància mèdica de patologies lleus,
  
Tractament especialitzat,
  
Activitats de mobilització,
  
Activitats ocupacionals i de rehabilitació,
  
Activitats culturals i recreatives,
  
Activitats de convivència, de cooperació i d'autoajuda,
  
Suport psicosocial,
  
Orientació familiar, i
  
Promoció de la salut.
  
Del centre de dia:
  
Assistència integral i manutenció adequada,
  
Atenció d'infermeria i vigilància mèdica de patologies lleus,
  
Tractament especialitzat,
  
Activitats ocupacionals i de rehabilitació,
  
Activitats culturals i recreatives,
  
Activitats de convivència, de cooperació i d'autoajuda,
  
Promoció de la salut, i
  
Orientació familiar.
  
L'atenció al centre de dia no serà superior a dotze hores diàries, prestades de dilluns a diumenge, des de les 9 fins a les 21 hores.
  
Tercera
  
Correspondrà a la Conselleria de Benestar Social, mitjançant la Direcció General de Serveis Socials, determinar les admissions de les persones beneficiàries en règim residencial, amb prioritat per a les qui procedisquen de la comarca de l'Alt Palància a l'àmbit territorial de la Comunitat Valenciana, i caldrà respectar, pel que fa a les estades, als trasllats, a les vacances i a les baixes, els drets fonamentals i les llibertats públiques dels ancians i de les ancianes residents, amb el compliment tant de les instruccions de la Direcció Territorial de Benestar Social de Castelló, com de la normativa vigent emesa per la Direcció General de Serveis Socials.
  
Quarta
  
Correspondrà a l'Ajuntament esmentat, amb la finalitat d'afrontar tant l'atenció residencial com la de centre de dia, la contractació del personal de la plantilla que s'estableix tot seguit:
  
1 director o directora,
  
3 ATS,
  
18 auxiliars de clínica,
  
13 auxiliars de serveis,
  
2 cuiners o cuineres,
  
3 subalterns o subalternes,
  
1 fisioterapeuta a mitja jornada, i
  
1 auxiliar administratiu.
  
Les obligacions laborals relatives al personal del centre corresponen únicament i exclusivament a l'Ajuntament de Segorbe, i la Conselleria de Benestar Social hi és completament aliena. No obstant això, la Direcció General de Serveis Socials podrà exigir a l'Ajuntament de Segorbe tots els documents que necessite per a verificar el compliment de les obligacions imposades per la legislació laboral vigent.
  
L'organització dels torns de personal es realitzarà de manera que, en tot moment, s'assegure l'atenció als ancians i a les ancianes i el correcte funcionament del centre, amb la cobertura de personal suficient durant les nits i els dies festius.
  
Tot el personal haurà de posseir la titulació adequada al lloc de treball que realitzarà. El director o la directora tindrà titulació mitjana o superior.
  
Les baixes laborals del personal de més de deu dies de duració, i els períodes reglamentaris de vacances del personal d'atenció directa i de serveis, hauran de ser substituïdes per personal contractat a aquest efecte.
  
Cinquena
  
L'Ajuntament de Segorbe assegurarà, en tot cas, la contractació de plantilla de personal especificada en la clàusula quarta, d'acord amb la legalitat vigent.
  
Sisena
  
L'Ajuntament de Segorbe es compromet a fer-se càrrec de tots els impostos inherents a l'immoble durant el temps d'ocupació d'aquest.
  
Setena
  
El cost total calculat del centre és de cent cinquanta-quatre milions quatre-centes noranta-tres mil pessetes (925.046.962 PTA).
  
El cost total del centre se sufragarà:
  
a) Amb les aportacions de les persones usuàries que, sota la denominació de preus, es pagaran directament a l'Ajuntament durant els deu primers dies del mes següent a la meritació. Aquests preus s'establiran aplicant-hi els criteris recollits en el Decret 23/1993, de 8 de febrer, de preus públics en matèria de Serveis Socials. L'import total previst d'aquestes aportacions serà de cinquanta milions dues-centes trenta-cinc mil pessetes (37.895.642 PTA).
  
b) Amb l'aportació de la Conselleria de Benestar Social per un import màxim de cent quatre milions dues-centes cinquanta-vuit mil pessetes (473.424.077 PTA), diferència entre el cost total calculat i l'aportació prevista de les persones usuàries, i que es pagarà a càrrec de l'aplicació pressupostària 43.22.97.5574.717.41.648.17, línia de subvenció 409/1999.
  
Si l'aportació de les persones usuàries és superior a la prevista, es reduirà proporcionalment la de la Conselleria, la qual no podrà ser, en cap cas, d'una quantitat que, aïlladament o en concurrència amb subvencions o ajudes d'unes altres administracions públiques o d'ens públics o privats, supere el cost de l'activitat que haja de realitzar la persona beneficiària.
  
Vuitena
  
La Conselleria de Benestar Social, mitjançant la Direcció General de Serveis Socials, pagarà, mitjançant el pagament fraccionat, la quantitat total de la subvenció concedida per trimestres avançats. El lliurament corresponent al tercer trimestre es realitzarà amb la justificació prèvia de la quantitat avançada en el primer trimestre, i el lliurament corresponent al quart trimestre, amb la justificació prèvia de la totalitat de la despesa que és l'objecte de la subvenció corresponent als tres primers trimestres, tot procedint a les regularitzacions escaients d'acord amb les justificacions presentades.
  
La justificació consistirà en la presentació, davant de la direcció territorial de Benestar Social corresponent, dels llistats mensuals de les persones beneficiàries ateses en què caldrà detallar les places no ocupades i els ingressos aportats per aquestes, sense perjudici de qualsevol altra documentació que puga ser exigida pels òrgans competents de la Conselleria de Benestar Social.
  
Aquesta documentació haurà d'estar correctament subscrita per la persona titular del centre o per qui n'exercisca la representació.
  
El termini màxim per a justificar és el dia 31 de gener de l'any 2000.
  
Novena
  
Per tal de vetlar pel compliment d'allò estipulat en aquest conveni i per la qualitat del servei prestat, es crea una Comissió de Seguiment formada pels membres següents:
  
El cap del Servei de Programes de la Direcció Territorial de Benestar Social de Castelló, o la persona que delegue.
  
El alcalde de l'Ajuntament de Segorbe, o la persona que delegue.
  
El cap de la Secció de Tercera Edat de la Direcció Territorial de Benestar Social de Castelló, qui actuarà com a secretari de la Comissió.
  
El cap de la Secció d'Afers Econòmics de la Direcció Territorial de Benestar Social de Castelló.
  
El director o la directora de la residència.
  
Un inspector o una inspectora de la Direcció General de Serveis Socials.
  
Una persona representant del personal del centre.
  
Aquesta Comissió es reunirà, com a mínim, una vegada cada semestre, i quan així ho sol·licite alguna de les parts, i elevarà a la Conselleria de Benestar Social proposta raonada de totes les modificacions derivades del seguiment d'aquest conveni que es considere oportú introduir-hi, sempre que beneficien la qualitat dels serveis prestats i no repercutisquen en un increment de la quantitat consignada per la Conselleria de Benestar Social per a afrontar l'aplicació d'aquest conveni.
  
Deu
  
En la publicitat i en les activitats que l'Ajuntament de Segorbe faça mitjançant qualsevol mitjà de comunicació social sobre les accions derivades de l'aplicació d'aquest conveni, s'hi farà constar expressament que aquestes es realitzen en virtut de la col·laboració convinguda entre la Conselleria de Benestar Social i l'Ajuntament de Segorbe.
  
Onze
  
La Direcció General de Serveis Socials podrà exercir un seguiment periòdic mitjançant el contacte directe amb el centre i amb les persones que hi resideixen o que hi són ateses.
  
En tot cas, la Direcció General de Serveis Socials haurà de ser consultada prèviament amb la finalitat de mostrar la conformitat en qualsevol alteració de l'organització del servei com ara la racionalització, les millores dels mètodes, els processos, la simplificació del treball i qualsevol altra que permeta el major i el millor nivell de prestació d'aquest.
  
Dotze
  
La Direcció General de Serveis Socials proporcionarà a l'Ajuntament de Segorbe el suport tècnic necessari per al funcionament i la gestió de la residència indicada.
  
Tretze
  
La duració d'aquest conveni serà des de l'1 de gener fins al 31 de desembre de 1999, cosa que no n'impedirà la pròrroga si així s'acorda entre les parts signants, tal com estableix el Decret 20/1993, de 8 de febrer, en l'article 2.2.
  
La subscripció de la pròrroga estarà condicionada a l'existència de crèdit adequat i suficient en els pressupostos de l'exercici corresponent.
  
Catorze
  
Aquest conveni es regirà, per a allò que no s'hi preveu, per la regulació que per a les transferències estableix la Llei d'Hisenda Pública de la Generalitat Valenciana i la resta de legislació concordant, i per les ordres de la Conselleria de Benestar Social que regulen el sistema d'ajudes en matèria de serveis socials a la Comunitat Valenciana.
  
Quinze
  
Serà motiu de resolució d'aquest conveni l'incompliment dels compromisos que s'hi adquireixen, i els previstos, amb caràcter general, per la legislació vigent.
  
Setze
  
La consellera de Benestar Social podrà dictar resolució de minoració o de deixada sense efecte, i, en tot cas, de reintegrament de quantitats rebudes i l'exigència dels interessos de demora des del moment del pagament, en els casos de l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
En aquestes condicions es formalitza aquest conveni que, aprovat per les persones que hi intervenen amb la lectura prèvia, signen i s'estén per quadruplicat i a un sol efecte al lloc i en la data indicats més amunt.
  
La consellera de Benestar Social,
  
MARCELA MIRÓ PÉREZ
  
L'alcalde-president de Segorbe,
  
RAFAEL CALVO CALPE